Document ID: 32012D0005

DECIZIA PARLAMENTULUI EUROPEAN ȘI A CONSILIULUI
din 13 decembrie 2011
de modificare a Acordului interinstituțional din 17 mai 2006 privind disciplina bugetară și buna gestiune financiară în ceea ce privește cadrul financiar multianual, pentru a răspunde nevoilor de finanțare suplimentare ale proiectului ITER
(2012/5/UE)
PARLAMENTUL EUROPEAN ȘI CONSILIUL UNIUNII EUROPENE,
având în vedere Acordul interinstituțional dintre Parlamentul European, Consiliu și Comisie din 17 mai 2006 privind disciplina bugetară și buna gestiune financiară (1),
având în vedere propunerea Comisiei Europene,
întrucât:
(1)
În cadrul trilogului din 1 decembrie 2011, Parlamentul European, Consiliul și Comisia au convenit cu privire la modalitățile de finanțare suplimentară a proiectului ITER. Finanțarea necesită revizuirea cadrului financiar multianual 2007-2013, în conformitate cu Acordul interinstituțional, astfel încât să se majoreze cu 650 milioane EUR plafoanele pentru creditele de angajament de la subrubrica 1a pentru anul 2012 și cu 190 milioane EUR pentru anul 2013, exprimate în prețuri curente.
(2)
Majorarea plafoanelor pentru creditele de angajament de la subrubrica 1a pentru anii 2012 și 2013 va fi compensată integral prin diminuarea plafoanelor pentru creditele de angajament de la rubrica 2 pentru anul 2011 și a creditelor de angajament de la rubrica 5 pentru anii 2011 și 2012.
(3)
Pentru a menține un raport corespunzător între angajamente și plăți, vor fi ajustate plafoanele anuale aferente creditelor de plată. Ajustarea va fi neutră din punct de vedere al cerințelor de plată în perioada 2007-2013.
(4)
Prin urmare, anexa I la Acordul interinstituțional privind disciplina bugetară și buna gestiune financiară ar trebui modificată în consecință (2),
ADOPTĂ PREZENTA DECIZIE:
Articol unic
Anexa I la Acordul interinstituțional privind disciplina bugetară și buna gestiune financiară se înlocuiește cu anexa la prezenta decizie.
Adoptată la Strasbourg, 13 decembrie 2011.

Labels: 7
2
15
14